Sasria se direkteure bedank | Netwerk24
Deur Francois Williams 16 September 2019 19:16
Betogers in Kleinmond het die bakkie uitgebrand tydens onluste weens ongelukkigheid oor ‘n tenderproses. Foto: Netwerk24
Sasria, wat staan vir die Suid-Afrikaanse Spesiale Risikoversekeringsvereniging, het Vrydag sy jaarvergadering gehou, waarna die nie-uitvoerende direkteure bedank het.
Tito Mboweni, minister van finansies aan wie Sasria moet verslag doen, het die bedankings verwelkom en gesê die direksie sal binne die volgende twee weke herskik word ná konsultasie met die kabinet en belanghebbers.
Die nasionale tesourie het in ’n verklaring geen rede verskaf oor presies waarom die nie-uitvoerende direkteure bedank het nie. Navrae oor die redes vir hul bedanking is nie teen publikasietyd beantwoord nie.
“Die direksie het dié skip deur ’n moeilike omgewing gestuur waarin korttermynversekeraars met groeiende uitdagings en stygende koste stoei, soos die afbrand en plundery van sakeondernemings tydens protesoptrede,” is al kommentaar wat Mboweni gegee het.
In April het Sake Rapport berig die eise wat Sasria in die voorafgaande boekjaar uitbetaal het, het meer as verdubbel – van R800 miljoen tot R1,7 miljard.
Die aantal eise het in die afgelope vyf jaar met sowat 20% gegroei, maar die waarde van die eise het in die afgelope jaar meer as verdubbel, het Cedric Masondo, bestuurshoof van Sasria, in April gesê. Sogenaamde diensleweringsbetogings het dramaties toegeneem.
Sasria-versekering word gefinansier deur ’n klein premie wat by ander versekeraars se premies ingesluit word.
Volgens Sasria se webruimte het hy ses nie-uitvoerende direkteure. Hulle is Norman Baloyi (voorsitter), Kgodiso Mokonyane, Christiaan van Dyk, Tando Mbatsha, Tshwarelo Moutlane en Jayce Nair. Mbatsha en Moutlane se termyn as direkteure sou eers in Maart volgende jaar verstryk, luidens die jongste beskikbare jaarverslag op Sasria se webruimte.
Die uitvoerende direkteure is Masondo en Bajabulile Mthiyane, die finansiële direkteur.
Meer oor: Sasria | Korttermynversekering | Terreur | Oproer